Predkladacia správa

Podnetom na predloženie „Informácie o vývoji hospodárenia neziskových organizácií založených podľa transformačného zákona č. 13/ 2002 Z.z.“ na rokovanie vlády Slovenskej republiky je vlastná iniciatíva ministra zdravotníctva. Potreba predložiť takúto informáciu bolo zhodnotiť vývoj hospodárenia v zdravotníckych zariadeniach poskytujúcich verejnoprospešné služby. Vykonaná kontrola v týchto zariadeniach jednoznačne dokázala, že úroveň kvality poskytovania zdravotných služieb a efektívnosť hospodárenia sa výrazne zlepšili, preto s touto skutočnosťou bolo za vhodné oboznámiť aj členov vlády Slovenskej republiky.

Stručný obsah: Predmetný materiál obsahuje zhodnotenie hospodárenia neziskových organizácií založených podľa zákona 13/2002 Z.z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby, ktorým sa zmenil a doplnil zákon č. 92/1991 Zb. o podmienkach prevodu majetku štátu na iné osoby v znení neskorších predpisov. Zhodnotenie obsahuje údaje porovnávajúce vývoj hospodárenia v rokoch 2002 až 2004. Prvý z uvedených rokov zaznamenáva hospodárenie príspevkových organizácií, pričom vierohodnosť alebo možnosť zrovnávania je výrazne ovplyvnená oddlžením realizovaným rôznym objemom finančných prostriedkov.  Druhý rok a polrok 2004 prirovnáva už hospodárenie transformovaných organizácií na neziskové, poskytujúce všeobecne – prospešné služby v prvom, resp. v druhom roku ich existencie. 

Efektívnosť reformných krokov možno pozorovať na ekonomických ukazovateľoch. Tie u neziskových organizácií dokladujú, že transformačný proces na neziskové organizácie bol správnym rozhodnutím.